Ble shiin, ki taarɛwo na, na pe bijam pini chia ŋga pe yeeri Cana kre na, Galilee tra nu. Yesu lo naa wa bijam kre nu,
a pra kɛ wa mna Yesu, na u twanfɛɛnlɛ pre yeeri, a pra pan mu tni bijam kre nu na.
Ŋga pe simi gbɔwo na kɔ kre, a Yesu lo na yo u pan mbo, “Pe simi kre kɔ.”
A Yesu na kna mna u lo wie mbo, “Maa, mni a mna yuu ni pan hin? Ni nyjila n da tun.”
Bawa u lo wre na kna mna yo sumifɛɛnlɛ mblɛ praa wa bijam kre nu kre pan mbo, “Kee ŋga we yo e pe kpan, e ki pe.”
Na laŋgɛɛ badɛnyi kɔɔnanu yɛɛ wa wa, nyjɛ nu praa nyumu leni na pe kɛnyi, na pe li yirɛ jee paala kolo na. Yire chɔɛ nyjɛ, nyumu gram jijirɛ na shie kɔɔnanu yiraa lee nunu nu.
A Yesu na yo sumifɛɛnlɛ pre pan mbo, “E nyumu le laŋgɛɛ kɔɔnanu yire nu mbe yi nyi.” A pra nyumu ko mna le yi nu, a yira nyi.
A wra kna mu yo pe pan mbo, “E ka ko e sɛ nunu lopom wre ŋga mbe u gbɔ.” A pra ka ko mna sɛ u ŋga.
Ŋga nunu lopom wre na ki gbɔ mu le kre, na ki kna simi, a u nsra chin mna ki yiri, la, sumifɛɛnlɛ pre pra nyumu kre ko kre na chin mna ki yiri. A nunu lopom wre na bijɔplɔ wre yeeri,
mna yo u pan mbo, “Ndro kro, simi chichie ni u klu na paan, na leele pre gbɔ a ki pe da, kre, mbe u chin mbe pan na ŋga ki n tna ni, a ŋu ŋga ki tna kre tɛɛ chiin mu pan mu da imi nyu ŋga na.”
Kre kawako kee ŋga Yesu na klu mu pe Galilee chia ŋga pe yeeri Cana kre na, mna u yɛnyiŋge nyina, a u twanfɛɛnlɛ pre na u shɔ mu li.
Nyjɛ kɔkro ni kre, Yesu na u lo, na u chinlɛ, na u twanfɛɛnlɛ na ndru mu sɛ Capernaum na, mna sɛ tni wa ble chiɛri yɛ.